DA Den Europæiske Unions Tidende C 368/10

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 368/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»SALCHICHÓN DE VIC«/»LLONGANISSA DE VIC«

EU-nr.: PGI-ES-02158 — 4.7.2016

BOB ( ) BGB ( X )

1. Ansøgende sammenslutning og legitim interesse

Forvaltningsorganet for den beskyttede geografiske betegnelse »Llonganissa de Vic« Ronda St. Pere, 19-21, 5-6 08010 Barcelona SPANIEN E-mail: info@llonganissadevic.cat Internet: www.llonganissadevic.cat

Forvaltningsorganet for den beskyttede geografiske betegnelse »Salchichón de Vic«/»Llonganissa de Vic« består af samtlige producenter af den pølse, der er omfattet af den beskyttede geografiske betegnelse »Salchichón de Vic«/»Llonganissa de Vic«, og har en legitim interesse i at indgive en ansøgning om ændring.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☒ Tilknytning — ☒ Mærkning — ☒ Andet (kontrolorgan og lovgivningskrav)

4. Type ændring(er)

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet:

— Formuleringen af det første punkt i varespecifikationens beskrivelse af produktet er blevet ændret og suppleret for at bringe det i overensstemmelse med de forskellige afsnit i varespecifikationen og enhedsdokumentet. Afsnittet indeholdt ikke nogen henvisning til hverken fedt, selv om det er en central bestanddel af produktet, eller sukker, selv om der altid er blevet brugt sukker til fremstilling af produktet. Derudover blev både termerne »ben og ryg« og »skinke og bov« anvendt i de forskellige afsnit. Selv om disse termer er synonyme, har man fundet det hensigtsmæssigt at standardisere termerne for at gøre dokumentet lettere forståeligt. Afsnittet lyder nu som følger: »»Salchichón de Vic«/»Llonganissa de Vic« er en traditionel pølse fra Catalonien, der er fremstillet af magert svinekød (skinke, bov og magert kød af højeste kvalitet) og fedt, hvor sukker, salt og peber er de eneste krydderier. Kødet hakkes, hviler og fyldes i en tarm, hvorefter det modnes.«

— Der er blevet tilføjet flere typer tarme, som må anvendes ved fremstilling af »Salchichón de Vic«. Anvendelsen af syede og rekonstituerede tarme, som også er naturtarme i henhold til den hidtidige definition, er blevet tilføjet. Denne ændring har til formål at tilpasse produktionen efter de ændringer, der er sket på markedet for naturtarme til pølser, og har ingen indflydelse på slutproduktets organoleptiske egenskaber. Teksten lyder nu som følger: »Naturtarme, brede tarme, krøllede, syede eller rekonstituerede tarme.«

— Overskriften til underafsnittet om »Kemisk sammensætning« i varespecifikationen er blevet ændret til »Fysisk-kemiske parametre«, som passer bedre til indholdet.

— De fysisk-kemiske parametre er blevet delvist ændret for at forbedre beskrivelsen af det produkt, der er omfattet af den beskyttede geografiske betegnelse »Salchichón de Vic«/»Llonganissa de Vic«. I denne forbindelse er det blevet præciseret, at det maksimale indhold af »sukker« i procent svarer til »samlet sukkerindhold udtrykt i glukose«. Derudover er parameteren for »fugtighed (%)« blevet erstattet af en parameter for »væskeaktivitet (Aw) ved 20 °C«. pH-målingen er også blevet tilføjet. Disse to nye parametre giver mere nøjagtige oplysninger om produktets fysisk-kemiske og fødevaresikkerhedsrelaterede egenskaber. Følgende værdier er blevet fastsat under hensyntagen til den variabilitet, som tørringsprocessen medfører: Aw (ved 20 °C) < 0,92 og 5,3 ≤ pH ≤ 6,2. Teksten lyder nu som følger: »— Fedtindhold højst: 48 % (*1) — Proteinindhold mindst: 38 % (*) — Kollagen/protein-forhold × 100 højst: 12 — Samlet indhold af opløselige sukkerarter udtrykt i glukoseindhold højst: 3 % (*) — Tilsat protein: intet — Væskeaktivitet ved 20 °C: Aw < 0,92 — 5,3 ≤ pH ≤ 6,2

— Det er blevet præciseret, at de eneste sukkerarter, der må anvendes som ingredienser, er mono- og disaccharider.

— De tilsætningsstoffer, der er tilladt ved fremstilling af det produkt, der er omfattet af den beskyttede geografiske betegnelse, er blevet specificeret, da disse oplysninger ikke fremgik af den tidligere udgave af varespecifikationen. De eneste tilsætningsstoffer er askorbinsyre og natriumsalt deraf, kaliumnitrat, natriumnitrat, kaliumnitrit og natriumnitrit.

— Størrelser og formater: Som følge af markedsændringer og nye forbrugerkrav er parametrene for vægt og format for det produkt, der er omfattet af den beskyttede geografiske betegnelse »Salchichón de Vic«/»Llonganissa de Vic«, blevet udvidet. Det betyder i praksis, at der er blevet tilføjet mindre størrelser (med en vægt på under 300 g) og et format bestående af en pakke med skiveskåret pølse. Dette indebærer en reduktion af de små pølsers diameter og minimumsmodningstid for at bevare produktets kendetegn. Desuden er oplysningerne om længde blevet fjernet, da det beskyttede produkts dimensioner er tilstrækkeligt defineret med diameter og vægt. De nye størrelser og tilsvarende modningsperioder ser ud som følger: Vægt (g) Den modne pølses diameter (tørret) (mm) Minimumsmodningsperiode (i dage) 200-300 ≥ 35 ≤ 75 30 dage ≥ 300 > 40 ≤ 90 45 dage

— Henvisningen til kvalitetsnormen fra 1980 for råmodnede kødprodukter i pølseform er blevet fjernet, da denne norm er blevet ophævet. Eftersom alle de produkter, der er omfattet af den beskyttede geografiske betegnelse, til enhver tid skal overholde den gældende sektorspecifikke lovgivning, blev det ikke fundet nødvendigt at nævne den regel, der har erstattet normen.

Produktionsmetode:

Ud over nedenstående ændringer er der foretaget enkelte rent formelle ændringer af teksten.

— Afsnittet om »Produktionsmetode« i varespecifikationen er blevet skrevet om med det formål at forbedre det og kun medtage de nødvendige oplysninger. I denne forbindelse er henvisningen til hvileforholdene blevet fjernet. Dette skyldes den undersøgelse, der er blevet foretaget af vejrforholdenes og hviletemperaturens indvirkning på stykkerne af fersk kød og ingredienserne til »Salchichón de Vic« efter æltning, men før blandingen fyldes i tarmene. Undersøgelsen viste, at disse faktorer med hensyn til intensitet, den tid, det tager, inden de får virkning, og interaktionen mellem dem ikke i væsentlig grad påvirker produktionsprocessen i denne forarbejdningsfase, ligesom de heller ikke påvirker de endelige organoleptiske og sundhedsmæssige egenskaber eller det efterfølgende salg (holdbarheden) af det produkt, der er omfattet af den beskyttede geografiske betegnelse »Salchichón de Vic«/»Llonganissa de Vic«.

— Modningsperioden er blevet tilpasset de nye vægtgrænser.

— Derudover er idéen om, at aromaen og smagen af »Salchichón de Vic« skyldes fermenteringen og de enzymatiske processer, der kan tilskrives den mikrobiologiske flora, som er typisk i området Plana de Vic, blevet fremhævet og videreudviklet.

Det foreslås, at afsnittet »Produktionsmetode« i varespecifikationen affattes som følger:

»De ferske kødstykker renses af specialiserede fagfolk, hvorefter de hakkes og blandes med fedt skåret i tern og resten af ingredienserne, hvortil der også kan tilsættes surdej indeholdende den bakterieflora, som er specifik for producenten. Når ingredienserne er blevet blandet ordentligt sammen med kødet, deles blandingen op i faste blokke uden indvendige lufthuller. Derefter hviler disse blokke, hvor traditionel knowhow anvendes til at sikre en god start på fermenteringen, hvilket kan ses ved, at den karakteristiske aroma og farve opstår. Den modnede kødblanding fyldes i helt rene naturtarme, som er gjort klar på forhånd. Kødblandingen skal fyldes meget forsigtigt i tarmene, og der må ikke være tomme lommer eller huller (tilstedeværelse af luft), da dette ville gøre pølsen ustabil og medføre unormal fermentering. Når kødet er blevet fyldt i tarmene, anbringes pølserne i tørrekamre, hvor de modnes videre og tørres. Denne proces varer mindst 30 dage for de mindste pølser, som vejer under 300 g, og 45 dage for pølser på 300 g og derover. De omgivende betingelser i tørrekamrene (temperatur, relativ luftfugtighed og lufthastighed) kan eventuelt tilpasses alt efter de klimatiske forhold. Pølsens skæreflade skal være ensartet, glat og sammenhængende og uden unormal farvning, og man skal klart kunne skelne det magre kød fra fedtternene. Pølsen skal have den karakteristiske duft og smag, der skyldes fermenteringen og de enzymatiske metaboliske processer, som den bakterie- og svampeflora, der er så typisk i området Plana de Vic, skaber.«

Tilknytning til det geografiske område:

— I underafsnittet »Natur« i varespecifikationen er visse henvisninger til mikrofloraen blevet rettet og præciseret. De relevante ændringer er følgende: — Sætningen »[…] en typisk svampeflora, der er udviklet i området og tilpasset dette […]«, er blevet ændret til »[…] en typisk mikroflora, der er udviklet i området og tilpasset dette […]«. — Sætningen »[…] udviklingen af den mælkesyrebaserede svampeflora får kødblandingen til at syrne og begrænser en del af den uønskede flora, der igangsætter fermenteringen og får kødblandingen til at rådne« er blevet ændret til »[…] udviklingen af mælkesyrebakteriefloraen får kødblandingen til at syrne og begrænser en del af den uønskede flora, der forårsager uregelmæssigheder under fermenteringen«.

— I dette underafsnit er følgende punkt blevet fjernet, da det var unødvendigt: »Man har forsøgt at fremstille starterkulturer for at indføre mikrofloraen i andre produktionsområder, men modningsprocessen var ikke vellykket, hverken med hensyn til udvikling eller indføring, og den fremstillede pølse var ikke af samme kvalitet som den, der fremstilles i Plana de Vic. Dette viste, at det kun er muligt at fremstille »Salchichón de Vic« - »Llonganissa de Vic« i det geografiske område, der er omfattet af den beskyttede geografiske betegnelse.« Den forskel, der er på dette afsnit i henholdsvis enhedsdokumentet og resuméarket, skyldes også, at resuméarkets opsummering af varespecifikationen var for kort, og at der er gjort en indsats for at gøre det nye enhedsdokument mere forståeligt.

Mærkning:

— Mærkningsoplysningerne er blevet ajourført. Der er blevet tilføjet et krav om at anføre EU's symbol for beskyttet geografisk betegnelse, og logoet for den beskyttede geografiske betegnelse »Salchichón de Vic«/»Llonganissa de Vic« er blevet tilføjet.

Andet:

— Kontrolorgan: Oplysningerne om kontrolorganet er blevet ajourført.

— Krav i nationale bestemmelser: Dette afsnit er blevet slettet, da det ikke er påkrævet i henhold til forordning (EU) nr. 1151/2012.

ENHEDSDOKUMENT

»SALCHICHÓN DE VIC«/»LLONGANISSA DE VIC«

EU-nr.: PGI-ES-2158 — 4.7.2016

BOB ( ) BGB ( X )

1. Betegnelse

»Salchichón de Vic«/»Llonganissa de Vic«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget osv.)

3.2. Beskrivelse af produktet med betegnelsen i punkt 1

»Salchichón de Vic«/»Llonganissa de Vic« er en traditionel pølse fra Catalonien, der er fremstillet af magert svinekød og fedt, hvor sukker, salt og peber er de eneste krydderier. Kødet hakkes, hviler og fyldes i tarme, hvorefter det modnes.

I naturtarmene er pølserne kendetegnet ved et rynket udseende, hvor tarmen sidder helt tæt til kødblandingen, og en mere eller mindre regelmæssig rund form. Udvendig er pølsen hvidlig, hvilket skyldes skimmel, som bliver lilla-brun med tiden. I skærefladen kan man se fedtternene og peberkornene.

Karakteristisk og behagelig aroma og smag, som pølsen får fra krydderierne og i løbet af modningsprocessen.

De tarme, der anvendes, er afgørende for diameteren på og størrelsen af den pølse, der er omfattet af den beskyttede geografiske betegnelse »Salchichón de Vic«/»Llonganissa de Vic«. Nedenstående tabel viser dimensionerne på det tidspunkt, hvor pølserne forlader produktionsvirksomheden, og modningsperiodens varighed:

Vægt (g) Den modne pølses diameter (tørret) (mm) Minimumsmodningsperiode (i dage) 200-300 ≥ 35 ≤ 75 30 dage ≥ 300 > 40 ≤ 90 45 dage

Fysisk-kemiske parametre:

— Fedtindhold højst: 48 % (*2)

— Proteinindhold mindst: 38 % (*3)

— Kollagen/protein-forhold × 100 højst: 12

— Samlet indhold af opløselige sukkerarter udtrykt i glukoseindhold højst: 3 % (*4)

— Tilsat protein: intet

— Væskeaktivitet ved 20 °C: Aw < 0,92

— 5,3 ≤ pH ≤ 6,2

3.3. Foder (kun for produkter af animalsk oprindelse) og råvarer (kun for forarbejdede produkter)

Der anvendes udvalgte stykker magert svinekød (skinke, bov og magert kød af højeste kvalitet), fedt, salt, peber og naturtarme (brede, krøllede, syede eller rekonstituerede).

Andre ingredienser: De eneste ingredienser, der må anvendes, er sukker (mono- og disaccharider), producentens egen surdej, kaliumnitrit, natriumnitrit, kaliumnitrat, natriumnitrat, ascorbinsyre og natriumsalt deraf.

3.4. Specifikke etaper af produktionen, som skal finde sted i det afgrænsede geografiske område

Produktets fremstilling (forarbejdning af det ferske kød, rensning og hakning, blanding, æltning, hvile, fyldning af tarmene og modning) skal finde sted i det geografiske område, der er beskrevet under punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

»Salchichón de Vic« må sælges skiveskåret i pakker, og produktet må skæres i skiver og emballeres både i og uden for det geografiske område, der er beskrevet under punkt 4.

3.6. Særlige regler for mærkning af det produkt, som betegnelsen henviser til

Navnet på og logoet for den beskyttede geografiske betegnelse »Salchichón de Vic« (på spansk) eller »Llonganissa de Vic« (på catalansk), EU's BGB-symbol og forvaltningsorganets godkendte, nummererede etiket skal kunne ses klart på emballagen sammen med andre oplysninger, der generelt er påkrævet i henhold til gældende lovgivning.

Selve logoet ser således ud:

4. Kort angivelse af det geografiske områdes afgrænsning

Det afgrænsede område omfatter de kommuner, der indgår i området Plana de Vic, som ligger i regionen Osona i provinsen Barcelona:

Aiguafreda, Sant Martí de Centelles, El Brull, Seva, Tona, Muntanyola, Malla, Taradell, Sant Julià de Vilatorta, Santa Eugènia de Berga, Calldetenes, Folgueroles. Vic. Santa Eulàlia de Riuprimer, Gurb, Tavèrnolas, Roda de Ter, Manlleu, Santa Cecila de Voltregà, Sant Hipòlit de Voltregà, Les Masies de Voltregà, Oris, Torelló, Centelles, Balenyà, Les Masies de Roda, San Vicenç de Torelló og Sant Pere de Torelló.

5. Tilknytning til det geografiske område

Det, der gør »Salchichón de Vic« til et helt særligt produkt, er det omdømme og renommé, som produktet har oparbejdet i Catalonien og i resten af Spanien gennem de forgangne århundreder, især fra det 19. århundrede og fremefter. Det er områdets miljø- og klimaforhold, der gør det muligt at fremstille denne pølse.

Det geografiske område, der er omfattet af den beskyttede geografiske betegnelse, Plana de Vic, er en slette med fremragende landbrugsbetingelser og et stort antal gårde og små landbrugsvirksomheder. Området ligger i mellem 400 og 600 meters højde og er omgivet af bjergkæderne Guillerias, Montseny, Collsacabra og Lluçanés, hvilket betyder, at det er forholdsvis isoleret fra omverdenen. Området har kontinentalt middelhavsklima, og som følge af dets geografiske beliggenhed er der ofte stagnerende luftmasser og højtryk i området. Dermed opstår der temperaturinversion, hvor temperaturen kan være helt op til 20 °C lavere på sletten i forhold til de omkringliggende områder. Derudover ligger der en vedvarende tåge over området (225 dage med tåge i gennemsnit om året). Alt dette giver Plana de Vic nogle helt specielle forhold, der vanskeligt kan reproduceres. Disse forhold fremmer udviklingen af en typisk mikroflora, som under fermenteringen og de enzymatiske processer tilfører »Salchichón de Vic« sin karakteristiske aroma og smag.

Der findes skriftlige referencer til »Salchichón de Vic« helt tilbage fra 1456, men der foreligger muligvis vidnesbyrd om pølsens oprindelse allerede fra det 4. århundrede. Tidligere blev produktet fremstillet hos de lokale bønder, og den særlige fremstillingsmetode gjorde det muligt at konservere de bedste kødstykker. Fra midten af det 19. århundrede er kvaliteten af »Salchichón de Vic« blevet rost mange gange skriftligt, hvilket bekræfter pølsens gode omdømme. Den 29. maj 1867 kunne man f.eks. læse følgende i en beretning i avisen »El Porvenir«: »… de allerede berømte salchichones de Vic«. Man ved også, at selveste kong Alfonso XIII var en stor tilhænger af »Salchichón de Vic«. »Vic« og pølsen har således gennem en lang årrække hængt uløseligt sammen på samme måde som efternavne og fornavne på store familier og er efterhånden blevet et lille klenodie.

Selv om ordet »salchichón« traditionelt refererer til en tyk, modnet pølse, skal vi minde om, at denne pølse på catalansk går under betegnelsen »llonganissa«, som er dens oprindelige navn, hvilket så senere er blevet til »salchichón«, da navnet blev oversat til spansk. Derfor anvendes betegnelserne »Salchichón de Vic« og »Llonganissa de Vic« synonymt.

Kort fortalt er »Salchichón de Vic« et produkt med et fremragende omdømme, som det er muligt at fremstille takket være de særlige miljø- og klimaforhold, der er fremherskende i produktionsområdet, og den viden, producenterne har videregivet fra generation til generation.

Henvisning til offentliggørelsen af varespecifikationen

(artikel 6, stk. 1, andet afsnit, i gennemførelsesforordning (EU) nr. 668/2014)

http://agricultura.gencat.cat/pliegosalchichonvic

(1) EUT L 343 af 14.12.2012, s. 1.

(*2) værdi udtrykt som værdien i tørstof

(*3) værdi udtrykt som værdien i tørstof

(*4) værdi udtrykt som værdien i tørstof